SAUK ontken dat hy Afrikaans skrapDie SAUK het Donderdag ontken dat hy amper al sy Afrikaanse programme op SABC2 permanent na SABC3 gaan skuif. ‘n Artikel op die webtuiste Channel24 beweer dat die Afrikaanse programme gaan skuif weens ‘n geveg by die SAUK oor die taal van programme wat “onvolhoubaar geword” het vir die openbare uitsaaier se SABC2-kanaal. “Die Kaaps-gebaseerde en self-geproklameerde TV-kritikus mnr Thinus Ferreira se artikel is twyfelagtig en word deur die SAUK beskou as ‘n poging om verwarring te veroorsaak en tot ‘n mate rasse- en taalkundige verdeeldheid te saai,” het Kaizer Kganyago, woordvoerder van die SAUK, in ‘n verklaring gesê. Hy sê die uitsaaier het nie enige taal gemarginaliseer nie en dat hulle dit ook nie in die toekoms sal doen nie. Volgens Kganyago word die SAUK deur die Uitsaaiwet voorgeskryf om te verseker dat alle tale gelyke behandeling ontvang. Ferreira voer in sy artikel aan dat die Afrikaanse nuusbulletin wat gewoonweg om 19:00 op SABC2 uitgesaai word permanent na SABC3 geskuif sal word sodra die Sokkerwêreldbeker tot ‘n einde kom. “Dit sal ook die eerste keer in 38 jaar wees dat daar geen Afrikaanse TV-drama op SABC2 (die voormalige TV1) sal wees sedert televisie in Suid-Afrika in 1976 begin het nie,” skryf Ferreira. Kganyago sê die uitsaaier het op 29 Mei bekend gemaak hoe sy programskedule geaffekteer sal word weens de Sokkerwêreldbeker. “Die Xitsonga, SiSwati, IsiNdebele en Venda nuusbulletins is ook van SABC2 af geskuif maar dit word nie in Ferreira se artikel genoem nie.” “Ons glo dat alle Suid-Afrikaners ewe belangrik is, en om die rede is mnr. Ferreira se uitlating dat ‘Die Nuus om 7’ ‘n ‘hekkie’ vir SABC2 geword het, onvanpas en ongevraagd.” Kganyago sê die twee van uitsaaier se gewildste programme, Leihlo la Sechaba en Generations, is ook geskuif weens die sokker. “Hierdie week sal die gewildste aktualiteitsprogram op SABC2, Leihlo la Sechaba, nie uitgesaai word nie en dit is nogal ontstellend dat mnr. Ferreira net die Afrikaanse programme uitsonder.” “Een van ons vlagskip-programme, Generations, is van SABC1 na SABC2 verskuif. As Ferreira se argument water gedra het sou ons miljoene klagtes gesien en aangeteken het van Generations se kykers,” het Kganyago gesê. Kganyago sê hy is verbaas dat dit slegs ‘n kwessie is wanneer Afrikaanse programme geraak word.